
Text rozhodnutia
Súd: Krajský súd Bratislava Spisová značka: 2S/164/2011 Identifikačné číslo súdneho spisu: 9011010119 Dátum vydania rozhodnutia: 14. 12. 2011 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2011:9011010119.1 Uznesenie Krajský súd v Bratislave v právnej veci navrhovateľa: O. K., t.č. V. J. Y., Z. XX K., proti odporcovi: Generálne riaditeľstvo Zboru väzenskej a justičnej stráže, so sídlom Šagátová 1, Bratislava, v konaní proti nezákonnému zásahu orgánu verejnej správy, jednomyseľne, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Dňa 29.07.2011 bolo Najvyššiemu súdu Slovenskej republiky doručené podanie navrhovateľa na začatie konania o ochrane pre nezákonným zásahom orgánu verejnej správy a proti nečinnosti orgánu verejnej správy. Nakoľko podanie navrhovateľa nespĺňalo formálne ani obsahové náležitosti návrhu na začatie konania v zmysle zákonných ustanovení a bez nich nebolo možné vec meritórne prejednať a rozhodnúť, vyzval najvyšší súd navrhovateľa uznesením č.k. 5 Sžz 4/2011-31 zo dňa 29.07.2011, aby neúplné podanie opravil a doplnil (§ 43 ods. 1 Občianskeho súdneho poriadku, ďalej len ,,OSP“, v spojení s § 246c ods. 1 veta prvá OSP). Navrhovateľa zároveň poučil, že ak v stanovenej lehote svoje podanie neopraví a nedoplní súd konanie zastaví (§ 250d ods. 3 OSP v spojení s § 250v ods. 8 OSP). V podaní doručenom súdu dňa 05.09.2011 si navrhovateľ svoju povinnosť riadne nesplnil, neodstránil vady podania a nedoložil plnomocenstvo udelené advokátovi na zastupovanie v konaní. Podľa ustanovenia § 250d ods. 3 OSP, súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a, alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Za týchto okolností Krajský súd v Bratislave dospel k záveru, že podanie navrhovateľa trpí závažnými nedostatkami, ktoré bránia jeho vecnému prejednaniu a vybaveniu, pričom tieto nedostatky neboli ani na konkrétnu a podrobnú výzvu súdu odstránené. Vzhľadom na uvedené súd konanie dôvodne v zmysle ustanovenia § 250d ods. 3 OSP zastavil. O náhrade trov konania súd rozhodol podľa § 146 ods. 1 písm. c) OSP s použitím ustanovenia § 246c OSP tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 OSP). V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 OSP). Podľa § 205 ods. 2 OSP odvolanie možno odôvodniť len tým, že: a) v konaní došlo k vadám uvedeným v § 221 ods. 1 OSP; b) konanie má inú vadu, ktorá mohla mať za následok nesprávne rozhodnutie vo veci; c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d) súd prvého stupňa dospel na základe vykonaných dôkazov k nesprávnym skutkovým zisteniam; e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ OSP); f) rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

